Johannesburg belê R20 miljard in sakebuurtJohannesburg. Argieffoto Herman Mashaba, burgemeester van Johannesburg, het Woensdag ’n belegging van R20 miljard in die Stad Johannesburg se sakebuurt aangekondig. Volgens Mashaba is dit die grootste eiendomsbelegging wat die stad nóg gemaak het deur die ontwikkeling van die private sektor. Dit beteken dat die Stad Johannesburg se staatseiendomme aan die private sektor beskikbaar gestel sal word vir herontwikkeling, het die burgemeester in ŉ verklaring verduidelik. Luidens die verklaring verwag die stad om R20 miljard in verwagte beleggingswaarde te belê wat binnekort sigbaar sal wees in die middestad met 24 ontwikkelings wat binne die volgende ses maande van stapel gestuur moet word. “Dit is bykomend tot die drie ontwikkelings wat reeds in Hillbrow en Newtown plaasvind,” het Mashaba verduidelik. Dié ontwikkelings is die gevolg van die prospektus van 71 eiendomme wat in 2017 aan die private sektor uitgereik is as deel van Johannesburg se vernuwingsprogram in die middestad. Dit is aanvullend tot die 13 eiendomme wat die stadsraad aanvanklik beskikbaar gestel het. Die belegging sal fokus op die ontwikkeling van bekostigbare residensiële en studente-akkommodasie asook bekostigbare besigheidspersele vir klein, mediumgroot- en mikro-ondernemings. Dié eiendomme is in sentraal‑Johannesburg, Yeoville, Berea, Vrededorp, Fairview, Salisbury, Marshalltown, Wolhuter en Turffontein geleë. Luidens die verklaring word verwag dat die eerste groep ontwikkelings sowat 10 096 werksgeleenthede in die stad sal skep asook ongeveer 6 500 wooneenhede beskikbaar sal stel wat tussen R900 en R4 500 per maand per eenheid uit die sak sal jaag uitsluitende nutsdienste. “Dit is net die begin van die verandering wat ons na die stad wil bring, met nog meer geboue en ontwikkelings wat in die toekoms sal plaasvind,” het Mashaba gesê. “Deur die stad se inklusiewe behuisingsraamwerk, wat voorsiening maak vir nuwe ontwikkelings om minstens 30% bekostigbare behuising in te sluit, kan inwoners nou in Johannesburg kies waar hulle wil woon met beter toegang tot werk en geleenthede.”